CELEX: 32007L0033
Language: el
Date: 2007-06-11 00:00:00
Title: Οδηγία 2007/33/ΕΚ του Συμβουλίου, της 11ης Ιουνίου 2007 , για την καταπολέμηση των κυστογόνων νηματωδών της πατάτας και την κατάργηση της οδηγίας 69/465/ΕΟΚ

16.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 156/12
            
         
      ΟΔΗΓΊΑ 2007/33/ΕΚ ΤΟΥ ΣΥΜΒΟΥΛΊΟΥ
   
   της 11ης Ιουνίου 2007
   για την καταπολέμηση των κυστογόνων νηματωδών της πατάτας και την κατάργηση της οδηγίας 69/465/ΕΟΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Από την έκδοση της οδηγίας 69/465/ΕΟΚ του Συμβουλίου, της 8ης Δεκεμβρίου 1969, περί της καταπολεμήσεως του χρυσονηματώδους σκώληκος (1), έχουν σημειωθεί σημαντικές εξελίξεις στην ονοματολογία, τη βιολογία και την επιδημιολογία των ειδών και των πληθυσμών των κυστογόνων νηματωδών της πατάτας καθώς και στον τρόπο διασποράς τους.
            
         
               (2)
            
            
               Οι κυστογόνοι νηματώδεις της πατάτας [Globodera pallida (Stone) Behrens (ευρωπαϊκοί πληθυσμοί) και Globodera rostochiensis (Wollenweber) Behrens (ευρωπαϊκοί πληθυσμοί)] αναγνωρίζονται ως επιβλαβείς οργανισμοί για την πατάτα.
            
         
               (3)
            
            
               Οι διατάξεις της οδηγίας 69/465/ΕΟΚ επανεξετάσθηκαν και, ως αποτέλεσμα της επανεξέτασης αυτής, κρίθηκαν ανεπαρκείς. Συνεπώς, είναι αναγκαίο να εκδοθούν πληρέστερες διατάξεις.
            
         
               (4)
            
            
               Οι διατάξεις θα πρέπει να λαμβάνουν υπόψη το γεγονός ότι είναι ανάγκη να διεξαχθούν επίσημες εξετάσεις προκειμένου να εξασφαλισθεί ότι δεν υπάρχουν κυστογόνοι νηματώδεις της πατάτας σε αγρούς στους οποίους διατηρείται ή φυτεύεται πατατόσπορος που προορίζεται για την παραγωγή πατατόσπορου, καθώς και ορισμένα φυτά που προορίζονται για την παραγωγή φυτών προς φύτευση.
            
         
               (5)
            
            
               Θα πρέπει να διεξάγονται επίσημες έρευνες σε αγρούς που χρησιμοποιούνται για την παραγωγή πατάτας εκτός από αυτούς που χρησιμοποιούνται για την παραγωγή πατατόσπορου, προκειμένου να καθορισθεί η διασπορά των κυστογόνων νηματωδών της πατάτας.
            
         
               (6)
            
            
               Θα πρέπει να ορισθούν διαδικασίες δειγματοληψίας και δοκιμών για τη διεξαγωγή των εν λόγω επίσημων εξετάσεων και ερευνών.
            
         
               (7)
            
            
               Θα πρέπει να λαμβάνονται υπόψη τα μέσα εξάπλωσης του παθογόνου.
            
         
               (8)
            
            
               Οι διατάξεις θα πρέπει να λαμβάνουν υπόψη το γεγονός ότι η καταπολέμηση των κυστογόνων νηματωδών της πατάτας πραγματοποιείται παραδοσιακά με αμειψισπορά δεδομένου ότι έχει αναγνωρισθεί ότι η πάροδος μερικών ετών χωρίς την καλλιέργεια πατάτας μειώνει σημαντικά τον πληθυσμό των νηματωδών. Πρόσφατα, η αμειψισπορά συνοδεύεται από τη χρήση ανθεκτικών ποικιλιών πατάτας.
            
         
               (9)
            
            
               Εξάλλου, τα κράτη μέλη θα πρέπει να είναι σε θέση να λαμβάνουν πρόσθετα ή αυστηρότερα μέτρα όταν απαιτείται, υπό τον όρον ότι δεν παρεμποδίζεται η διακίνηση πατάτας εντός της Κοινότητας, παρά μόνον στο βαθμό που ορίζεται από την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (2). Τα μέτρα αυτά θα πρέπει να κοινοποιούνται στην Επιτροπή και τα άλλα κράτη μέλη.
            
         
               (10)
            
            
               Συνεπώς, η οδηγία 69/465/ΕΟΚ θα πρέπει να καταργηθεί.
            
         
               (11)
            
            
               Επειδή οι στόχοι της παρούσας οδηγίας, δηλαδή ο προσδιορισμός της διασποράς των κυστογόνων νηματωδών της πατάτας, η πρόληψη της εξάπλωσής τους και η καταπολέμησή τους, δεν μπορούν να επιτευχθούν επαρκώς από τα κράτη μέλη και, συνεπώς, μπορούν, λόγω της κλίμακας και των αποτελεσμάτων της παρούσας οδηγίας, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα σύμφωνα με την αρχή της επικουρικότητας, όπως καθορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως καθορίζεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη αυτών των στόχων.
            
         
               (12)
            
            
               Τα μέτρα που είναι απαραίτητα για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (3),
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   ΚΕΦΑΛΑΙΟ I
   ΑΝΤΙΚΕΙΜΕΝΟ ΚΑΙ ΟΡΙΣΜΟΙ
   Άρθρο 1
   Η παρούσα οδηγία θεσπίζει τα μέτρα που πρέπει να λάβουν τα κράτη μέλη κατά του Globodera pallida (Stone) Behrens (ευρωπαϊκοί πληθυσμοί) και του Globodera rostochiensis (Wollenweber) Behrens (ευρωπαϊκοί πληθυσμοί), εφεξής αποκαλούμενων «κυστογόνων νηματωδών της πατάτας», προκειμένου να προσδιορίζεται η διασπορά τους, να προλαμβάνεται η εξάπλωσή τους και να ελέγχονται.
   Άρθρο 2
   Για τους σκοπούς της παρούσας οδηγίας, νοούνται ως:
   
               α)
            
            
               «επίσημος ή επισήμως»: θεσπιζόμενος, εγκεκριμένος ή εκτελούμενος από τους υπεύθυνους επίσημους φορείς ενός κράτους μέλους, όπως ορίζονται στο άρθρο 2 παράγραφος 1 στοιχείο ζ) της οδηγίας 2000/29/ΕΚ·
            
         
               β)
            
            
               «ανθεκτική ποικιλία πατάτας»: η ποικιλία η οποία, όταν καλλιεργείται, παρεμποδίζει σημαντικά την ανάπτυξη ορισμένου πληθυσμού κυστογόνων νηματωδών της πατάτας·
            
         
               γ)
            
            
               «εξέταση»: η μεθοδική διαδικασία ανίχνευσης της παρουσίας κυστογόνων νηματωδών της πατάτας σε έναν αγρό·
            
         
               δ)
            
            
               «έρευνα»: η μεθοδική διαδικασία που εφαρμόζεται κατά τη διάρκεια ορισμένης χρονικής περιόδου με στόχο την ανίχνευση της διασποράς κυστογόνων νηματωδών της πατάτας στο έδαφος ενός κράτους μέλους.
            
         Άρθρο 3
   1.   Οι υπεύθυνοι επίσημοι φορείς των κρατών μελών ορίζουν τον αγρό για τους σκοπούς της παρούσας οδηγίας έτσι ώστε να εξασφαλίζεται ότι οι φυτοϋγειονομικές συνθήκες εντός ενός αγρού είναι ομοιογενείς όσον αφορά τον κίνδυνο για κυστογόνους νηματώδεις της πατάτας. Για τον σκοπό αυτόν, λαμβάνουν υπόψη έγκυρες επιστημονικές και στατιστικές αρχές, τη βιολογία των κυστογόνων νηματωδών της πατάτας, την καλλιέργεια του αγρού και τα συγκεκριμένα συστήματα παραγωγής των ξενιστών των κυστογόνων νηματωδών της πατάτας στο συγκεκριμένο κράτος μέλος. Τα λεπτομερή κριτήρια για τον ορισμό του αγρού κοινοποιούνται επισήμως στην Επιτροπή και τα άλλα κράτη μέλη.
   2.   Περαιτέρω διατάξεις όσον αφορά τα κριτήρια για τον ορισμό του αγρού μπορούν να θεσπίζονται σύμφωνα με τη διαδικασία του άρθρου 17 παράγραφος 2.
   ΚΕΦΑΛΑΙΟ II
   ΑΝΙΧΝΕΥΣΗ
   Άρθρο 4
   1.   Τα κράτη μέλη ορίζουν ότι διεξάγεται επίσημη εξέταση για την ανίχνευση κυστογόνων νηματωδών της πατάτας στον αγρό στον οποίον καλλιεργούνται ή αποθηκεύονται τα φυτά που απαριθμούνται στο παράρτημα Ι και τα οποία προορίζονται για την παραγωγή φυτών προς φύτευση, ή πατατόσπορος που προορίζεται για την παραγωγή πατατόσπορου.
   2.   Η επίσημη εξέταση που αναφέρεται στην παράγραφο 1 διενεργείται κατά την περίοδο μεταξύ της συγκομιδής της τελευταίας καλλιέργειας του αγρού και της φύτευσης των φυτών ή του πατατόσπορου που αναφέρονται στην παράγραφο 1. Η εξέταση αυτή μπορεί να διενεργείται ενωρίτερα, αλλά, στην περίπτωση αυτήν, πρέπει να υπάρχουν διαθέσιμα αποδεικτικά στοιχεία των αποτελεσμάτων της εξέτασης αυτής με τα οποία να επιβεβαιώνεται ότι δεν ανιχνεύθηκαν κυστογόνοι νηματώδεις της πατάτας και ότι οι πατάτες και οι άλλοι ξενιστές που απαριθμούνται στο σημείο 1 του παραρτήματος Ι δεν ανιχνεύθηκαν κατά την εξέταση και δεν καλλιεργήθηκαν έκτοτε.
   3.   Τα αποτελέσματα επίσημων εξετάσεων εκτός από αυτές που αναφέρονται στην παράγραφο 1 και οι οποίες διενεργούνται πριν από την 1η Ιουλίου 2010 μπορούν να θεωρούνται αποδεικτικά στοιχεία κατά τα αναφερόμενα στην παράγραφο 2.
   4.   Εάν οι υπεύθυνοι επίσημοι φορείς ενός κράτους μέλους έχουν καταλήξει στο συμπέρασμα ότι δεν υφίσταται κίνδυνος εξάπλωσης των κυστογόνων νηματωδών της πατάτας, δεν απαιτείται η διενέργεια της επίσημης εξέτασης που αναφέρεται στην παράγραφο 1:
   
               α)
            
            
               για τη φύτευση των φυτών που απαριθμούνται στο παράρτημα Ι, τα οποία προορίζονται για την παραγωγή φυτών προς φύτευση εντός του ίδιου χώρου παραγωγής που βρίσκεται σε επισήμως οριζόμενη έκταση·
            
         
               β)
            
            
               για τη φύτευση πατατόσπορου που προορίζεται για την παραγωγή πατατόσπορου που θα χρησιμοποιηθεί εντός του ίδιου χώρου παραγωγής που βρίσκεται σε επισήμως οριζόμενη έκταση·
            
         
               γ)
            
            
               για τη φύτευση των φυτών που απαριθμούνται στο σημείο 2 του παραρτήματος Ι, τα οποία προορίζονται για την παραγωγή φυτών προς φύτευση όταν τα συγκομιζόμενα φυτά θα υπόκεινται στα επισήμως εγκεκριμένα μέτρα που αναφέρονται στο τμήμα ΙΙΙ(Α) του παραρτήματος ΙΙΙ.
            
         5.   Τα κράτη μέλη μεριμνούν ώστε τα αποτελέσματα των εξετάσεων που αναφέρονται στις παραγράφους 1 και 3 να καταχωρούνται επισήμως και η Επιτροπή να έχει πρόσβαση σε αυτά.
   Άρθρο 5
   1.   Στην περίπτωση αγρών, στους οποίους πρόκειται να φυτευθούν ή να αποθηκευθούν πατατόσπορος ή τα φυτά που απαριθμούνται στο σημείο 1 του παραρτήματος Ι, τα οποία προορίζονται για την παραγωγή φυτών προς φύτευση, πρόκειται να φυτευθούν ή να αποθηκευθούν, η επίσημη εξέταση που αναφέρεται στο άρθρο 4 παράγραφος 1 περιλαμβάνει δειγματοληψία και δοκιμές με στόχο την ανίχνευση κυστογόνων νηματωδών της πατάτας σύμφωνα με το παράρτημα ΙΙ.
   2.   Στην περίπτωση αγρών στους οποίους πρόκειται να φυτευθούν ή να αποθηκευθούν τα φυτά που απαριθμούνται στο σημείο 2 του παραρτήματος Ι, τα οποία προορίζονται για την παραγωγή φυτών προς φύτευση, η επίσημη εξέταση που αναφέρεται στο άρθρο 4 παράγραφος 1 περιλαμβάνει δειγματοληψία και δοκιμές για την ανίχνευση κυστογόνων νηματωδών της πατάτας σύμφωνα με το παράρτημα ΙΙ ή επαλήθευση σύμφωνα με το τμήμα Ι του παραρτήματος ΙΙΙ.
   Άρθρο 6
   1.   Τα κράτη μέλη προβλέπουν τη διεξαγωγή επίσημων ερευνών σε αγρούς που χρησιμοποιούνται για την παραγωγή πατάτας, εκτός από αυτούς που προορίζονται για την παραγωγή πατατόσπορου, προκειμένου να προσδιορίζεται η διασπορά των κυστογόνων νηματωδών της πατάτας.
   2.   Οι επίσημες έρευνες περιλαμβάνουν δειγματοληψία και δοκιμές για την ανίχνευση της παρουσίας κυστογόνων νηματωδών της πατάτας σύμφωνα με το σημείο 2 του παραρτήματος ΙΙ και διεξάγονται σύμφωνα με το τμήμα ΙΙ του παραρτήματος ΙΙΙ.
   3.   Τα αποτελέσματα των επίσημων ερευνών κοινοποιούνται γραπτώς στην Επιτροπή σύμφωνα με το τμήμα ΙΙ του παραρτήματος ΙΙΙ.
   Άρθρο 7
   Εάν, ως αποτέλεσμα της επίσημης εξέτασης που αναφέρεται στο άρθρο 4 παράγραφος 1 και των άλλων επίσημων εξετάσεων που αναφέρονται στο άρθρο 4 παράγραφος 3, δεν εντοπισθούν κυστογόνοι νηματώδεις της πατάτας, οι υπεύθυνοι επίσημοι φορείς των κρατών μελών μεριμνούν ώστε η πληροφορία αυτή να καταχωρείται επισήμως.
   Άρθρο 8
   1.   Όταν, κατά την επίσημη εξέταση που αναφέρεται στο άρθρο 4 παράγραφος 1, διαπιστώνεται προσβολή ενός αγρού από κυστογόνους νηματώδεις της πατάτας, οι υπεύθυνοι επίσημοι φορείς κράτους μέλους μεριμνούν ώστε η πληροφορία αυτή να καταχωρείται επισήμως.
   2.   Όταν, κατά την επίσημη έρευνα που αναφέρεται στο άρθρο 6 παράγραφος 1, διαπιστώνεται προσβολή ενός αγρού από κυστογόνους νηματώδεις της πατάτας, οι υπεύθυνοι επίσημοι φορείς κράτους μέλους μεριμνούν ώστε η πληροφορία αυτή να καταχωρείται επισήμως.
   3.   Οι πατάτες ή τα φυτά που απαριθμούνται στο παράρτημα Ι, τα οποία προέρχονται από αγρό επίσημα καταχωρημένο ως προσβεβλημένο από κυστογόνους νηματώδεις της πατάτας, όπως αναφέρεται στην παράγραφο 1 ή την παράγραφο 2 του παρόντος άρθρου, ή τα οποία έχουν έλθει σε επαφή με χώμα στο οποίο έχουν ανιχνευθεί κυστογόνοι νηματώδεις της πατάτας, χαρακτηρίζονται επισήμως ως μολυσμένα.
   ΚΕΦΑΛΑΙΟ ΙΙΙ
   ΜΕΤΡΑ ΕΛΕΓΧΟΥ
   Άρθρο 9
   1.   Τα κράτη μέλη ορίζουν ότι σε αγρό ο οποίος έχει καταχωρηθεί επισήμως ως προσβεβλημένος όπως αναφέρεται στο άρθρο 8 παράγραφος 1 ή 2:
   
               α)
            
            
               δεν φυτεύονται πατάτες για την παραγωγή πατατόσπορου, και
            
         
               β)
            
            
               δεν φυτεύονται ούτε αποθηκεύονται φυτά που απαριθμούνται στο παράρτημα Ι και τα οποία προορίζονται για επαναφύτευση. Ωστόσο, στον εν λόγω αγρό είναι δυνατόν να φυτεύονται φυτά που απαριθμούνται στο σημείο 2 του παραρτήματος Ι, υπό τον όρο ότι τα φυτά αυτά θα υπόκεινται στα επισήμως εγκεκριμένα μέτρα που αναφέρονται στο τμήμα ΙΙΙ(Α) του παραρτήματος ΙΙΙ, έτσι ώστε να μην υφίσταται εμφανής κίνδυνος εξάπλωσης των κυστογόνων νηματωδών της πατάτας.
            
         2.   Στην περίπτωση αγρών που προορίζονται για φύτευση πατάτας, εκτός από αυτούς που προορίζονται για την παραγωγή πατατόσπορου, οι οποίοι έχουν καταχωρηθεί επισήμως ως προσβεβλημένοι, όπως αναφέρεται στο άρθρο 8 παράγραφος 1 ή 2, οι υπεύθυνοι επίσημοι φορείς των κρατών μελών ορίζουν ότι οι εν λόγω αγροί θα υπόκεινται σε επίσημο πρόγραμμα ελέγχου που αποσκοπεί τουλάχιστον στην εξάλειψη των κυστογόνων νηματωδών της πατάτας.
   Το πρόγραμμα που αναφέρεται στην παράγραφο 2 του παρόντος άρθρου λαμβάνει υπόψη τα ιδιαίτερα συστήματα παραγωγής και εμπορίας των ξενιστών των κυστογόνων νηματωδών της πατάτας στο αντίστοιχο κράτος μέλος, τα χαρακτηριστικά του παρόντος πληθυσμού των κυστογόνων νηματωδών της πατάτας, τη χρήση ανθεκτικών ποικιλιών πατάτας με το ανώτατο διαθέσιμο επίπεδο ανθεκτικότητας, όπως ορίζεται στο τμήμα Ι του παραρτήματος IV και, ανάλογα με την περίπτωση, άλλα μέτρα. Το πρόγραμμα αυτό κοινοποιείται γραπτώς στην Επιτροπή και τα άλλα κράτη μέλη προκειμένου να εξασφαλίζονται συγκρίσιμα επίπεδα διασφάλισης μεταξύ των κρατών μελών.
   Ο βαθμός ανθεκτικότητας των ποικιλιών πατάτας, εκτός από εκείνες που έχουν ήδη κοινοποιηθεί δυνάμει του άρθρου 10 παράγραφος 1 της οδηγίας 69/465/ΕΟΚ, εκφράζεται ποσοτικά σύμφωνα με τον πρότυπο πίνακα βαθμολόγησης που παρατίθεται στο τμήμα Ι του παραρτήματος IV της παρούσας οδηγίας. Η δοκιμή ανθεκτικότητας διεξάγεται σύμφωνα με το πρωτόκολλο που αναφέρεται στο τμήμα ΙΙ του παραρτήματος IV της παρούσας οδηγίας.
   Άρθρο 10
   1.   Τα κράτη μέλη ορίζουν ότι οι πατάτες ή τα φυτά που απαριθμούνται στο παράρτημα Ι και τα οποία έχουν χαρακτηρισθεί μολυσμένα σύμφωνα με το άρθρο 8 παράγραφος 3:
   
               α)
            
            
               στην περίπτωση του πατατόσπορου και των ξενιστών που απαριθμούνται στο σημείο 1 του παραρτήματος Ι, δεν φυτεύονται, εκτός εάν έχουν απολυμανθεί υπό την εποπτεία των υπεύθυνων επίσημων φορέων του κράτους μέλους και με τη χρήση κατάλληλης μεθόδου σύμφωνα με την παράγραφο 2 του παρόντος άρθρου, βάσει επιστημονικών στοιχείων ότι δεν υφίσταται κίνδυνος εξάπλωσης των κυστογόνων νηματωδών της πατάτας·
            
         
               β)
            
            
               στην περίπτωση πατάτας που προορίζεται για βιομηχανική μεταποίηση ή διαλογή, υπόκεινται σε επισήμως εγκεκριμένα μέτρα σύμφωνα με το τμήμα ΙΙΙ(Β) του παραρτήματος ΙΙΙ·
            
         
               γ)
            
            
               στην περίπτωση των φυτών που απαριθμούνται στο σημείο 2 του παραρτήματος Ι, δεν φυτεύονται, εκτός εάν έχουν υποβληθεί στα επισήμως εγκεκριμένα μέτρα που αναφέρονται στο τμήμα ΙΙΙ(Α) του παραρτήματος ΙΙΙ, έτσι ώστε να μην είναι πλέον μολυσμένα.
            
         2.   Οι προδιαγραφές των μεθόδων που αναφέρονται στην παράγραφο 1 στοιχείο α) του παρόντος άρθρου θεσπίζονται σύμφωνα με τη διαδικασία του άρθρου 17 παράγραφος 2.
   Άρθρο 11
   1.   Με την επιφύλαξη του άρθρου 16 παράγραφος 1 της οδηγίας 2000/29/ΕΚ, τα κράτη μέλη ορίζουν ότι η πιθανή ή βεβαιωμένη παρουσία κυστογόνων νηματωδών της πατάτας στο έδαφός τους λόγω αποτυχίας ή μεταβολής της αποτελεσματικότητας μιας ανθεκτικής ποικιλίας πατάτας που έχει σχέση με εξαιρετική μεταβολή στη σύνθεση του πληθυσμού νηματωδών ως προς τα είδη, τους παθοτύπους ή τις ομάδες λοιμικότητας, αναφέρεται στους οικείους υπεύθυνους επίσημους φορείς.
   2.   Για όλες τις περιπτώσεις που αναφέρονται σύμφωνα με την παράγραφο 1, τα κράτη μέλη μεριμνούν για τη διεξαγωγή εξετάσεων και την επιβεβαίωση με κατάλληλες μεθόδους όσον αφορά το είδος και, ανάλογα με την περίπτωση, τον παθότυπο ή την ομάδα λοιμικότητας των κυστογόνων νηματωδών της πατάτας.
   3.   Λεπτομερή στοιχεία σχετικά με την επιβεβαίωση που αναφέρεται στην παράγραφο 2 αποστέλλονται γραπτώς κάθε έτος, έως τις 31 Δεκεμβρίου το αργότερο, στην Επιτροπή και τα άλλα κράτη μέλη.
   4.   Οι κατάλληλες μέθοδοι που αναφέρονται στην παράγραφο 2 του παρόντος άρθρου θεσπίζονται σύμφωνα με τη διαδικασία του άρθρου 17 παράγραφος 2.
   Άρθρο 12
   Τα κράτη μέλη κοινοποιούν γραπτώς στην Επιτροπή και τα άλλα κράτη μέλη κάθε έτος, έως τις 31 Ιανουαρίου το αργότερο, κατάλογο όλων των νέων ποικιλιών πατάτας οι οποίες αποδείχθηκε, βάσει επίσημης δοκιμής, ότι είναι ανθεκτικές σε κυστογόνους νηματώδεις της πατάτας. Τα κράτη μέλη δηλώνουν τα είδη, τους παθοτύπους, τις ομάδες λοιμικότητας ή τους πληθυσμούς στα οποία οι ποικιλίες είναι ανθεκτικές, τον βαθμό ανθεκτικότητας και το έτος του προσδιορισμού τους.
   Άρθρο 13
   Εάν, μετά τη λήψη των επισήμως εγκεκριμένων μέτρων που αναφέρονται στο τμήμα ΙΙΙ(Γ) του παραρτήματος ΙΙΙ, δεν επιβεβαιωθεί η παρουσία κυστογόνων νηματωδών της πατάτας, οι υπεύθυνοι επίσημοι φορείς του κράτους μέλους μεριμνούν για την επικαιροποίηση της επίσημης καταχώρησης που αναφέρεται στο άρθρο 4 παράγραφος 5 και στο άρθρο 8 παράγραφοι 1 και 2, καθώς και για την άρση των περιορισμών που είχαν επιβληθεί στον συγκεκριμένο αγρό.
   Άρθρο 14
   Με την επιφύλαξη των άρθρων 3 και 5 της οδηγίας 2000/29/ΕΚ, τα κράτη μέλη μπορούν να εγκρίνουν παρεκκλίσεις από τα μέτρα που αναφέρονται στα άρθρα 9 και 10 της παρούσας οδηγίας σύμφωνα με τις διατάξεις της οδηγίας 95/44/ΕΚ της Επιτροπής, της 26ης Ιουλίου 1995, για τη θέσπιση όρων βάσει των οποίων ορισμένοι επιβλαβείς οργανισμοί, φυτά, φυτικά προϊόντα και λοιπά που αναφέρονται στα παραρτήματα Ι έως V της οδηγίας 77/93/ΕΟΚ του Συμβουλίου, είναι δυνατόν να εισαχθούν ή να διακινηθούν στην Κοινότητα ή σε ορισμένες προστατευόμενες ζώνες της, για δοκιμές ή για επιστημονικούς σκοπούς, καθώς και για εργασίες επιλογής ποικιλιών (4).
   ΚΕΦΑΛΑΙΟ ΙV
   ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
   Άρθρο 15
   Τα κράτη μέλη μπορούν να θεσπίζουν, όσον αφορά τη δική τους παραγωγή, πρόσθετα ή αυστηρότερα μέτρα τα οποία τυχόν απαιτούνται για την καταπολέμηση των κυστογόνων νηματωδών της πατάτας ή για την πρόληψη της εξάπλωσής τους, εφόσον αυτά είναι σύμφωνα με την οδηγία 2000/29/ΕΚ.
   Τα μέτρα αυτά κοινοποιούνται γραπτώς στην Επιτροπή και τα άλλα κράτη μέλη.
   Άρθρο 16
   Οι τροποποιήσεις των παραρτημάτων οι οποίες πρέπει να επέλθουν λόγω των επιστημονικών ή τεχνικών εξελίξεων θεσπίζονται σύμφωνα με τη διαδικασία του άρθρου 17 παράγραφος 2.
   Άρθρο 17
   1.   Η Επιτροπή επικουρείται από τη μόνιμη φυτοϋγειονομική επιτροπή, στο εξής αποκαλούμενη «επιτροπή».
   2.   Οσάκις γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ.
   Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται τρίμηνη.
   Άρθρο 18
   1.   Τα κράτη μέλη θεσπίζουν και δημοσιεύουν, έως τις 30 Ιουνίου 2010 το αργότερο, τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ των διατάξεων αυτών και της παρούσας οδηγίας.
   Εφαρμόζουν τις διατάξεις αυτές από την 1η Ιουλίου 2010.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτήν κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 19
   Η οδηγία 69/465/ΕΟΚ καταργείται από την 1η Ιουλίου 2010.
   Άρθρο 20
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Η παρούσα οδηγία απευθύνεται στα κράτη μέλη.
   
      Λουξεμβούργο, 11 Ιουνίου 2007.
      
         
            Για το Συμβούλιο
         
         
            Ο Πρόεδρος
         
         H. SEEHOFER
         
      
   
   
      (1)  EE L 323 της 24.12.1969, σ. 3. Οδηγία όπως τροποποιήθηκε τελευταία με την πράξη προσχώρησης του 1994.
   
      (2)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2006/35/ΕΚ της Επιτροπής (ΕΕ L 88 της 25.3.2006, σ. 9).
   
      (3)  ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).
   
      (4)  ΕΕ L 184 της 3.8.1995, σ. 34. Οδηγία όπως τροποποιήθηκε τελευταία με την οδηγία 97/46/ΕΚ της Επιτροπής (ΕΕ L 204 της 31.7.1997, σ. 43).
   
      ΠΑΡΑΡΤΗΜΑ Ι
      Κατάλογος των φυτών που αναφέρονται στο άρθρο 4 παράγραφοι 1, 2 και 4, στο άρθρο 5 παράγραφοι 1 και 2, στο άρθρο 8 παράγραφος 3, στο άρθρο 9 παράγραφος 1 στοιχείο β) και στο άρθρο 10 παράγραφος 1
      
                  1.
               
               
                  Ξενιστές με ρίζες:
                  
                               
                           
                           
                              Capsicum spp.,
                           
                        
                               
                           
                           
                              Lycopersicon lycopersicum (L.) Karsten ex Farw.,
                           
                        
                               
                           
                           
                              Solanum melongena L.
                           
                        
            
                  2.
               
               
                  
                              α)
                           
                           
                              Άλλα φυτά με ρίζες:
                              
                                           
                                       
                                       
                                          Allium porrum L.,
                                       
                                    
                                           
                                       
                                       
                                          Beta vulgaris L.,
                                       
                                    
                                           
                                       
                                       
                                          Brassica spp.,
                                       
                                    
                                           
                                       
                                       
                                          Fragaria L.,
                                       
                                    
                                           
                                       
                                       
                                          Asparagus officinalis L.
                                       
                                    
                        
                              β)
                           
                           
                              Βολβοί, κόνδυλοι και ριζώματα, τα οποία δεν έχουν υποβληθεί στα επισήμως εγκεκριμένα μέτρα που αναφέρονται στο τμήμα ΙΙΙ(Α) του παραρτήματος ΙΙΙ, και τα οποία καλλιεργούνται στο χώμα και προορίζονται για φύτευση, με εξαίρεση εκείνα για τα οποία υπάρχουν στοιχεία μέσω της συσκευασίας τους ή άλλων μέσων ότι προορίζονται για πώληση σε τελικούς καταναλωτές που δεν ασχολούνται επαγγελματικά με την παραγωγή φυτών ή κομμένων ανθέων:
                              
                                           
                                       
                                       
                                          Allium ascalonicum L.,
                                       
                                    
                                           
                                       
                                       
                                          Allium cepa L.,
                                       
                                    
                                           
                                       
                                       
                                          Dahlia spp.,
                                       
                                    
                                           
                                       
                                       
                                          Gladiolus Tourn. Ex L.,
                                       
                                    
                                           
                                       
                                       
                                          Hyacinthus spp.,
                                       
                                    
                                           
                                       
                                       
                                          Iris spp.,
                                       
                                    
                                           
                                       
                                       
                                          Lilium spp.,
                                       
                                    
                                           
                                       
                                       
                                          Narcissus L.,
                                       
                                    
                                           
                                       
                                       
                                          Tulipa L.
                                       
                                    
                        
            
   
      ΠΑΡΑΡΤΗΜΑ ΙΙ
      
                  1.
               
               
                  Όσον αφορά τη δειγματοληψία και τις δοκιμές στο πλαίσιο της επίσημης εξέτασης που αναφέρεται στο άρθρο 5 παράγραφοι 1 και 2:
                  
                              α)
                           
                           
                              η δειγματοληψία περιλαμβάνει δείγμα χώματος πρότυπου μεγέθους τουλάχιστον 1 500 ml χώματος/ha, το οποίο αποτελείται από τουλάχιστον 100 υποδείγματα/ha κατά προτίμηση σε ορθογώνιο πλέγμα πλάτους τουλάχιστον 5 μέτρων και μήκους 20 μέτρων το πολύ μεταξύ σημείων δειγματοληψίας που καλύπτουν το σύνολο του αγρού. Ολόκληρο το δείγμα χρησιμοποιείται για περαιτέρω εξέταση, δηλαδή εξαγωγή κύστεων, ταυτοποίηση ειδών και, ανάλογα με την περίπτωση, προσδιορισμό παθοτύπου/ομάδας λοιμικότητας·
                           
                        
                              β)
                           
                           
                              για τη διεξαγωγή των δοκιμών χρησιμοποιούνται μέθοδοι εξαγωγής των κυστογόνων νηματωδών της πατάτας που περιγράφονται στις σχετικές φυτοϋγειονομικές διαδικασίες ή διαγνωστικά πρωτόκολλα για το Globodera pallida και το Globodera rostochiensis: πρότυπα EPPO.
                           
                        
            
                  2.
               
               
                  Όσον αφορά τη δειγματοληψία και τις δοκιμές στο πλαίσιο της επίσημης έρευνας που αναφέρεται στο άρθρο 6 παράγραφος 2:
                  
                              α)
                           
                           
                              η δειγματοληψία συνίσταται:
                              
                                          —
                                       
                                       
                                          στη δειγματοληψία που περιγράφεται στην παράγραφο 1 με ελάχιστο μέγεθος δείγματος χώματος τουλάχιστον 400 ml/ha,
                                       
                                    ή
                              
                                          —
                                       
                                       
                                          σε στοχοθετημένη δειγματοληψία τουλάχιστον 400 ml χώματος κατόπιν μακροσκοπικής εξέτασης των ριζών που εμφανίζουν μακροσκοπικά συμπτώματα,
                                       
                                    ή
                              
                                          —
                                       
                                       
                                          σε δειγματοληψία τουλάχιστον 400 ml χώματος που προέρχεται από τις πατάτες μετά τη συγκομιδή, υπό τον όρο ότι μπορεί να προσδιορισθεί ο αγρός όπου καλλιεργήθηκαν οι πατάτες·
                                       
                                    
                        
                              β)
                           
                           
                              οι δοκιμές είναι οι δοκιμές που αναφέρονται στην παράγραφο 1.
                           
                        
            
                  3.
               
               
                  Κατά παρέκκλιση, το πρότυπο μέγεθος του δείγματος που αναφέρεται στην παράγραφο 1 είναι δυνατόν να μειώνεται σε 400 ml χώματος/ha τουλάχιστον, υπό τον όρον ότι:
                  
                              α)
                           
                           
                              υπάρχουν αποδεικτικά στοιχεία ότι δεν καλλιεργήθηκαν ούτε υπήρχαν στο αγροτεμάχιο πατάτες ή άλλοι ξενιστές που απαριθμούνται στο σημείο 1 του παραρτήματος Ι κατά τα έξι έτη πριν από την επίσημη εξέταση,
                           
                        ή
                  
                              β)
                           
                           
                              δεν ανιχνεύθηκαν κυστογόνοι νηματώδεις της πατάτας κατά τη διάρκεια των δύο τελευταίων διαδοχικών επίσημων εξετάσεων σε δείγματα των 1 500 ml χώματος/ha και δεν καλλιεργήθηκαν πατάτες ή άλλοι ξενιστές που απαριθμούνται στο σημείο 1 του παραρτήματος Ι, εκτός από εκείνα για τα οποία απαιτείται επίσημη εξέταση σύμφωνα με το άρθρο 4 παράγραφος 1, μετά την πρώτη επίσημη εξέταση,
                           
                        ή
                  
                              γ)
                           
                           
                              δεν ανιχνεύθηκαν κυστογόνοι νηματώδεις της πατάτας ούτε κύστεις κυστογόνων νηματωδών της πατάτας χωρίς ζωντανό περιεχόμενο κατά την τελευταία επίσημη εξέταση, η οποία πρέπει να περιελάμβανε μέγεθος δείγματος τουλάχιστον 1 500 ml χώματος/ha, και δεν καλλιεργήθηκαν στον αγρό πατάτες ή άλλοι ξενιστές που απαριθμούνται στο σημείο 1 του παραρτήματος Ι, εκτός από εκείνα για τα οποία απαιτείται επίσημη εξέταση σύμφωνα με το άρθρο 4 παράγραφος 1, μετά την τελευταία επίσημη εξέταση.
                           
                        Τα αποτελέσματα άλλων επίσημων εξετάσεων που διεξήχθησαν πριν από την 1η Ιουλίου 2010 είναι δυνατόν να θεωρούνται επίσημες εξετάσεις κατά τα αναφερόμενα στα στοιχεία β) και γ).
               
            
                  4.
               
               
                  Κατά παρέκκλιση, το μέγεθος δείγματος που αναφέρεται στις παραγράφους 1 έως 3 μπορεί να μειώνεται, για αγρούς μεγαλύτερους από 8 ha και 4 ha αντίστοιχα:
                  
                              α)
                           
                           
                              στην περίπτωση του πρότυπου μεγέθους δείγματος που αναφέρεται στην παράγραφο 1, για τα πρώτα 8 ha, το μέγεθος του δείγματος είναι το μέγεθος που προβλέπεται στην εν λόγω παράγραφο, το οποίο όμως επιτρέπεται να μειώνεται για κάθε πρόσθετο εκτάριο σε τουλάχιστον 400 ml χώματος/ha·
                           
                        
                              β)
                           
                           
                              στην περίπτωση του μειωμένου μεγέθους δείγματος που αναφέρεται στην παράγραφο 3, για τα πρώτα 4 ha, το μέγεθος του δείγματος είναι το μέγεθος που προβλέπεται στην εν λόγω παράγραφο, το οποίο όμως επιτρέπεται να μειώνεται περαιτέρω για κάθε πρόσθετο εκτάριο σε τουλάχιστον 200 ml χώματος/ha.
                           
                        
            
                  5.
               
               
                  Η χρήση του μειωμένου μεγέθους δείγματος που αναφέρεται στις παραγράφους 3 και 4 επιτρέπεται να συνεχίζεται κατά τις επόμενες επίσημες εξετάσεις που αναφέρονται στο άρθρο 4 παράγραφος 1 μέχρις ότου ανιχνευθούν κυστογόνοι νηματώδεις της πατάτας στο συγκεκριμένο αγρό.
               
            
                  6.
               
               
                  Κατά παρέκκλιση, το πρότυπο μέγεθος δείγματος χώματος που αναφέρεται στην παράγραφο 1 είναι δυνατόν να μειώνεται σε 200 ml χώματος/ha τουλάχιστον, υπό τον όρον ότι ο αγρός ευρίσκεται σε περιοχή που έχει χαρακτηρισθεί ως απαλλαγμένη από κυστογόνους νηματώδεις της πατάτας, και χαρακτηρίζεται, διατηρείται και επιτηρείται σύμφωνα με τα σχετικά Διεθνή Πρότυπα Φυτοϋγειονομικών Μέτρων. Τα στοιχεία των περιοχών αυτών κοινοποιούνται επισήμως και γραπτώς στην Επιτροπή και τα άλλα κράτη μέλη.
               
            
                  7.
               
               
                  Το μέγεθος του δείγματος χώματος πρέπει να είναι πάντοτε τουλάχιστον 100 ml ανά αγρό.
               
            
   
      ΠΑΡΑΡΤΗΜΑ ΙΙΙ
      ΤΜΗΜΑ I
      ΕΠΑΛΗΘΕΥΣΗ
      Όσον αφορά το άρθρο 5 παράγραφος 2, η επίσημη εξέταση που αναφέρεται στο άρθρο 4 παράγραφος 1, αποδεικνύει ότι, κατά την επαλήθευση, πληρούται ένα από τα ακόλουθα κριτήρια:
      
                  —
               
               
                  δεν υπάρχει ιστορικό κυστογόνων νηματωδών της πατάτας στον αγρό κατά τα τελευταία 12 έτη, βάσει των αποτελεσμάτων κατάλληλων, επισήμως εγκεκριμένων, δοκιμών,
               
            ή
      
                  —
               
               
                  υπάρχει γνωστό ιστορικό καλλιέργειας, το οποίο δεν περιλαμβάνει την καλλιέργεια, στο συγκεκριμένο αγρό, πατάτας ή άλλων ξενιστών που απαριθμούνται στο σημείο 1 του παραρτήματος Ι κατά τα τελευταία 12 έτη.
               
            ΤΜΗΜΑ II
      ΕΡΕΥΝΕΣ
      Οι επίσημες έρευνες που αναφέρονται στο άρθρο 6 παράγραφος 1 διεξάγονται στο 0,5 % τουλάχιστον της έκτασης που χρησιμοποιείται κατά το συγκεκριμένο έτος για την παραγωγή πατάτας, εκτός από την έκταση που προορίζεται για την παραγωγή πατατόσπορου. Τα αποτελέσματα των ερευνών για το προηγούμενο δωδεκάμηνο κοινοποιούνται στην Επιτροπή μέχρι την 1η Απριλίου.
      ΤΜΗΜΑ III
      ΕΠΙΣΗΜΑ ΜΈΤΡΑ
      
                  Α.
               
               
                  Τα επισήμως εγκεκριμένα μέτρα που αναφέρονται στο άρθρο 4 παράγραφος 4 στοιχείο γ), στο άρθρο 9 παράγραφος 1 στοιχείο β), στο άρθρο 10 παράγραφος 1 στοιχείο γ) και στο σημείο 2 στοιχείο β) του παραρτήματος Ι, συνίστανται σε:
                  
                              1.
                           
                           
                              απολύμανση με κατάλληλες μεθόδους έτσι ώστε να μην υπάρχει εμφανής κίνδυνος εξάπλωσης των κυστογόνων νηματωδών πατάτας·
                           
                        
                              2.
                           
                           
                              αφαίρεση του χώματος με πλύση ή βούρτσισμα έως ότου αφαιρεθεί ουσιαστικά το σύνολο του χώματος έτσι ώστε να μην υπάρχει εμφανής κίνδυνος εξάπλωσης των κυστογόνων νηματωδών της πατάτας.
                           
                        
            
                  Β.
               
               
                  Τα επισήμως εγκεκριμένα μέτρα που αναφέρονται στο άρθρο 10 παράγραφος 1 στοιχείο β) συνίστανται στην παράδοση σε μονάδα μεταποίησης ή διαλογής με κατάλληλες και επισήμως εγκεκριμένες διαδικασίες διάθεσης αποβλήτων, αναφορικά με τις οποίες είναι εξακριβωμένο ότι δεν υπάρχει κίνδυνος εξάπλωσης των κυστογόνων νηματωδών της πατάτας.
               
            
                  Γ.
               
               
                  Τα επισήμως εγκεκριμένα μέτρα που αναφέρονται στο άρθρο 13 συνίστανται στην επίσημη εκ νέου διεξαγωγή δειγματοληψίας στον αγρό, ο οποίος έχει επισήμως καταχωρηθεί ως προσβεβλημένος σύμφωνα με το άρθρο 8 παράγραφος 1 ή 2, καθώς και στη διεξαγωγή δοκιμών με μια από τις μεθόδους που προσδιορίζονται στο παράρτημα ΙΙ, μετά την πάροδο 6 ετών τουλάχιστον από τη θετική επιβεβαίωση της ύπαρξης κυστογόνων νηματωδών της πατάτας ή από την καλλιέργεια της τελευταίας εσοδείας πατάτας. Η περίοδος αυτή είναι δυνατόν να μειώνεται σε 3 έτη τουλάχιστον, εάν έχουν ληφθεί κατάλληλα, επισήμως εγκεκριμένα, μέτρα.
               
            
   
      ΠΑΡΑΡΤΗΜΑ IV
      ΤΜΗΜΑ I
      ΒΑΘΜΟΣ ΑΝΘΕΚΤΙΚΟΤΗΤΑΣ
      Ο βαθμός ευπάθειας της πατάτας στους κυστογόνους νηματώδεις της πατάτας εκφράζεται ποσοτικά σύμφωνα με την ακόλουθη πρότυπη βαθμολόγηση, όπως αναφέρεται στο άρθρο 9 παράγραφος 2.
      Ο βαθμός 9 αντιστοιχεί στο υψηλότερο επίπεδο ανθεκτικότητας.
      
                  Σχετική ευπάθεια (%)
               
               
                  Βαθμολογία
               
            
                  < 1
               
               
                  9
               
            
                  1,1-3
               
               
                  8
               
            
                  3,1-5
               
               
                  7
               
            
                  5,1-10
               
               
                  6
               
            
                  10,1-15
               
               
                  5
               
            
                  15,1-25
               
               
                  4
               
            
                  25,1-50
               
               
                  3
               
            
                  50,1-100
               
               
                  2
               
            
                  > 100
               
               
                  1
               
            ΤΜΉΜΑ II
      ΠΡΩΤΌΚΟΛΛΟ ΓΙΑ ΔΟΚΙΜΈΣ ΑΝΘΕΚΤΙΚΌΤΗΤΑΣ
      
                  1.
               
               
                  Η δοκιμή πραγματοποιείται σε εγκαταστάσεις καραντίνας στο ύπαιθρο, σε θερμοκήπια, ή σε θαλάμους ελεγχόμενων συνθηκών.
               
            
                  2.
               
               
                  Η δοκιμή διεξάγεται σε δοχεία έκαστο των οποίων περιέχει τουλάχιστον ένα λίτρο χώματος (ή κατάλληλου υποστρώματος).
               
            
                  3.
               
               
                  Η θερμοκρασία του χώματος κατά τη διάρκεια της δοκιμής δεν υπερβαίνει τους 25 °C και παρέχεται επαρκές πότισμα.
               
            
                  4.
               
               
                  Κατά τη φύτευση της υπό δοκιμή ποικιλίας ή της ποικιλίας ελέγχου, χρησιμοποιείται τμήμα της πατάτας με έναν οφθαλμό για κάθε ποικιλία δοκιμής ή ελέγχου. Συνιστάται η αφαίρεση όλων των στελεχών εκτός από ένα.
               
            
                  5.
               
               
                  Η ποικιλία πατάτας «Desirée» χρησιμοποιείται ως πρότυπη ευπαθής ποικιλία μάρτυρας σε κάθε δοκιμή. Για εσωτερικούς ελέγχους, είναι δυνατόν να προστίθενται και άλλες πλήρως ευπαθείς ποικιλίες μάρτυρες τοπικού ενδιαφέροντος. Είναι δυνατόν να χρησιμοποιείται άλλη πρότυπη ευπαθής ποικιλία μάρτυρας εάν από τις σχετικές έρευνες προκύπτει ότι άλλες ποικιλίες είναι πιο κατάλληλες ή πιο προσβάσιμες.
               
            
                  6.
               
               
                  Χρησιμοποιούνται οι ακόλουθοι πρότυποι πληθυσμοί κυστογόνων νηματωδών της πατάτας έναντι των παθοτύπων Ro1, Ro5, Pa1 και Pa3:
                  
                               
                           
                           
                              Ro1: πληθυσμός Ecosse
                           
                        
                               
                           
                           
                              Ro5: πληθυσμός Harmerz
                           
                        
                               
                           
                           
                              Pa1: πληθυσμός Scottish
                           
                        
                               
                           
                           
                              Pa3: πληθυσμός Chavornay.
                           
                        Είναι δυνατόν να προστίθενται και άλλοι πληθυσμοί κυστογόνων νηματωδών της πατάτας τοπικού ενδιαφέροντος.
               
            
                  7.
               
               
                  Η ταυτότητα του χρησιμοποιούμενου πρότυπου πληθυσμού ελέγχεται με τη χρήση κατάλληλων μεθόδων. Κατά τα πειράματα δοκιμής, συνιστάται η χρήση τουλάχιστον δύο ανθεκτικών ποικιλιών ή δύο διαφορικών πρότυπων κλώνων γνωστής ικανότητας αντοχής.
               
            
                  8.
               
               
                  Το μόλυσμα κυστογόνων νηματωδών της πατάτας (Pi) συνίσταται συνολικά σε 5 μολυσματικά ωά και προνύμφες ανά ml χώματος. Συνιστάται να καθορίζεται ο αριθμός των χρησιμοποιούμενων κυστογόνων νηματωδών της πατάτας ανά ml χώματος βάσει πειραμάτων εκκόλαψης. Οι κυστογόνοι νηματώδεις της πατάτας είναι δυνατόν να εμβολιάζονται ως κύστεις ή να συνδυάζονται ως ωά και προνύμφες σε αιώρημα.
               
            
                  9.
               
               
                  Η βιωσιμότητα του περιεχομένου της κύστης των κυστογόνων νηματωδών της πατάτας που χρησιμοποιείται ως πηγή του μολύσματος πρέπει να είναι τουλάχιστον 70 %. Συνιστάται να είναι οι κύστεις 6-24 μηνών και να διατηρούνται επί 4 τουλάχιστον μήνες σε θερμοκρασία 4 °C αμέσως πριν από τη χρήση τους.
               
            
                  10.
               
               
                  Υπάρχουν τουλάχιστον 4 επαναλήψεις (δοχεία) ανά συνδυασμό πληθυσμού κυστογόνων νηματωδών της πατάτας και εξεταζόμενης ποικιλίας πατάτας. Συνιστάται η χρήση τουλάχιστον 10 επαναλήψεων για την πρότυπη ευπαθή ποικιλία μάρτυρα.
               
            
                  11.
               
               
                  Η δοκιμή διαρκεί τουλάχιστον 3 μήνες και ο βαθμός ωρίμανσης των αναπτυσσόμενων θηλυκών ελέγχεται πριν από τη διακοπή του πειράματος.
               
            
                  12.
               
               
                  Οι κύστεις των κυστογόνων νηματωδών της πατάτας από τις 4 επαναλήψεις εξάγονται και μετρώνται χωριστά για κάθε δοχείο.
               
            
                  13.
               
               
                  Ο τελικός πληθυσμός (Pf) στην πρότυπη ευπαθή ποικιλία μάρτυρα στο τέλος της δοκιμής ανθεκτικότητας προσδιορίζεται με καταμέτρηση όλων των κύστεων από όλες τις επαναλήψεις καθώς και των ωών και προνυμφών από τουλάχιστον 4 επαναλήψεις.
               
            
                  14.
               
               
                  Επιτυγχάνεται ρυθμός πολλαπλασιασμού τουλάχιστον 20 × (Pf/Pi) στην πρότυπη ευπαθή ποικιλία ελέγχου.
               
            
                  15.
               
               
                  Ο συντελεστής διαφοροποίησης (CV) στην πρότυπη ευπαθή ποικιλία ελέγχου δεν υπερβαίνει το 35 %.
               
            
                  16.
               
               
                  Η σχετική ευπάθεια της εξεταζόμενης ποικιλίας πατάτας ως προς την πρότυπη ευπαθή ποικιλία ελέγχου προσδιορίζεται και εκφράζεται ως ποσοστό σύμφωνα με τον τύπο:
                  Pfποικιλία δοκιμής/Pfπρότυπη ευπαθής ποικιλία ελέγχου × 100 %.
               
            
                  17.
               
               
                  Εάν μια εξεταζόμενη ποικιλία πατάτας έχει σχετική ευπάθεια πάνω από 3 %, αρκεί να καταμετρούνται οι κύστεις. Στην περίπτωση που η σχετική ευπάθεια είναι μικρότερη του 3 %, εκτός από τις κύστεις, καταμετρούνται και τα ωά και οι προνύμφες.
               
            
                  18.
               
               
                  Όταν από τα αποτελέσματα των δοκιμών κατά το πρώτο έτος διαπιστώνεται ότι η ποικιλία είναι πλήρως ευπαθής σε έναν παθότυπο, δεν απαιτείται επανάληψη των δοκιμών αυτών κατά το δεύτερο έτος.
               
            
                  19.
               
               
                  Τα αποτελέσματα των δοκιμών επιβεβαιώνονται με άλλη μία τουλάχιστον δοκιμή που πραγματοποιείται κατά τη διάρκεια άλλου έτους. Ο αριθμητικός μέσος όρος της σχετικής ευπάθειας κατά τα 2 έτη χρησιμοποιείται για τον προσδιορισμό της βαθμολογίας σύμφωνα με την πρότυπη βαθμολόγηση.